באליפות ישראל שנערכה בתל אביב ב-20 ביוני 1993 זכתה לנקרי בשתי מדליות זהב בריצת 800 מטר בשיא ישראלי חדש של 2:05.19 דקות, שיפור לשיא בן 21 השנים של אביבה בלס (2:05.8 דקות) ובריצת 1500 מטר בתוצאה של 4:16.20 דקות. שבועיים לאחר מכן, בתחרות שנערכה בסטוקהולם שבשוודיה ב-5 ביולי היא סיימה במקום רביעי בריצת 1500 מטר בשיא ישראלי חדש של 4:14.18 דקות (הנוכחי, 2017), שיפור לשיא בן ה-13 שנים של ענת מאירי (4:15.01 דקות). שבוע לאחר מכן, בתחרות המכביה הארבע-עשרה שנערכה בתל אביב ב-11 ביולי היא זכתה במדליית זהב בפעם השלישית ברציפות בריצת 800 מטר בשיא ישראלי חדש ובשיא מכביה חדש של 2:04.18 דקות. חודש לאחר מכן, בתחרות שנערכה בלה שו דה פון, שבצרפת ב-8 באוגוסט היא קבעה שיא ישראלי חדש בריצת 800 מטר בתוצאה של 2:04.05 דקות (השיא הנוכחי, 2021). שבוע לאחר מכן, באוניברסיאדה שנערכה בבאפלו, ארצות הברית ב-18 ביולי היא סיימה במקום שישי בריצת 1500 מטר בתוצאה של 4:15.32 דקות.